དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།།ཀྱེ་དྲང་སྲོང་ཆེན་པོ་ཉོན་ཅིག།གཅོང་ཆེན་སྐྲན་ལ་རྒྱུ་རྐྱེན་དབྱེ་བ་དང་།།གནས་ས་གྱུར་ཚུལ་རྟགས་དང་བཅོས་ཐབས་དྲུག།རྒྱུ་ནི་མ་ཞུ་བད་ཀན་ཁྲག་མཁྲིས་རླུང་།།སྲིན་དང་ཆུ་སེར་སྤུ་ལས་འབྱུང་བ་ཡིན།།རྐྱེན་ནི་སྔོན་ལས་གདོན་དང་མ་ཞུ་བ།།འགྲམས་འཁྲུགས་མཚོན་དང་བུ་བཙས་རླན་གྲངས་བསྐྱེད།།དབྱེ་བ་བད་ཀན་ཟས་ལྷེན་རྡོ་ཡི་སྐྲན།།རླུང་གི་ལྷིང་སྐྲན་ཁྲག་མཁྲིས་རྩ་སྐྲན་དང་།།སྤུ་སྲིན་ཆུ་སྐྲན་རྣག་སྐྲན་བཅུ་གཅིག་གོ།གནས་ནི་གློ་སྙིང་མཆིན་དྲི་མཆིན་མཆེར་མཁལ།།མཁྲིས་པ་ཕོ་ལོང་རྒྱུ་མ་ལྒང་པ་མངལ།།སྙིགས་མ་མ་ཞུའི་ཟས་སྐྲན་ཕོ་ལོང་འབྱུང་།།ལྷེན་སྐྲན་ཕོ་བ་རྡོ་སྐྲན་ཕོ་བ་ལྒང་།།ལྷིང་སྐྲན་ཕོ་བ་ལོང་དང་མངལ་དུ་གནས།།ཁྲག་སྐྲན་ཕོ་ལོང་མཆིན་མཆེར་མངལ་དུ་འབྱུང་།།མཁྲིས་སྐྲན་སྣོད་མཁྲིས་རྒྱུ་མའི་ནང་དུ་གནས།།རྩ་སྐྲན་ཕོ་མཁལ་མཆིན་དྲི་རྒྱུ་གྲོག་མང་།།སྤུ་སྐྲན་ཕོ་ལོང་རྒྱུ་མ་ལྒང་པར་གནས།།སྲིན་སྐྲན་ཕོ་ལོང་གཉིས་ཀྱི་ནང་དུ་འབྱུང་།།ཆུ་སྐྲན་ངེས་མེད་གར་ཡང་འབྱུང་སྲིད་དེ།།གློ་སྙིང་མཆིན་པ་རྒྱུ་ལོང་བར་དུ་མང་།།རྣག་གི་སྐྲན་ལ་གར་འོང་ངེས་པ་མེད།།མདོར་བསྡུས་ཕྱི་སྐྲན་ནང་སྐྲན་བར་སྐྲན་གསུམ།།ཕྱི་སྐྲན་སྣོད་ཀྱི་ཕྱི་དང་ཤ་ལྤགས་བར།།བར་སྐྲན་སྣོད་ཀྱི་ནང་ལྡེབས་དོན་གྱི་ལོགས།།ནང་སྐྲན་དོན་སྣོད་ཀུན་གྱི་གཏིང་ན་གནས།།གྱུར་ཚུལ་ཁ་ཟས་གྱོང་ཚིལ་སྦང་མ་སོགས།།མ་ཞུ་རང་སོར་གནས་པས་བེ་སྣབས་འདྲིལ།།སྙིགས་མ་མ་ཞུ་ཟས་ཀྱི་སྐྲན་དུ་འགྱུར།།མ་ཞུའི་རྐྱེན་གྱིས་བད་ཀན་བེ་སྣབས་འཕེལ།།རླུང་གིས་བསྒྲིལ་བས་ལྷེན་སྐྲན་ཞེས་བྱར་འགྱུར།།དངས་མ་མ་ཞུ་ཕོ་བར་ཡུན་རིང་གནས།།བད་ཀན་གྲང་བས་རྒྱུ་བྱས་རླུང་གིས་བསྒོངས།།ཡང་ཡང་གཡོགས་ཤིང་སྲ་བར་སྨིན་པ་ནི།།དངས་མ་མ་ཞུ་རྡོ་སྐྲན་ཞེས་བྱར་འགྱུར།།དངས་མ་མ་ཞུ་མཆིན་པར་ཁྲག་ངན་རྒྱས།།མཆིན་པའི་གཤམ་དུ་ཁྲག་གི་ཟིལ་པ་ཆགས།།འཕེལ་ཞིང་རྒྱས་པས་མཆིན་པའི་ཁྲག་སྐྲན་འགྱུར།།དེ་འདྲ་མཆེར་པར་ཞུགས་པ་མཆེར་པའི་སྐྲན།།མཆིན་ཁྲག་ཕོ་བར་ལྷུང་བས་བད་ཀན་བསྲུལ།།ཁྲག་བཙོས་འདྲིལ་བས་སྨུག་པོའི་སྐྲན་དུ་འགྱུར།།དེ་ཉིད་ལོང་ཕུགས་འདྲིལ་བ་ལོང་སྐྲན་ཡིན།།དེ་བཞིན་རྒྱུ་མར་ལྷུང་བ་མཁྲིས་པར་འདྲེས།།སྲ་བར་འདྲིལ་བ་རྒྱུ་མའི་མཁྲིས་སྐྲན་ཡིན།།དངས་མ་མ་ཞུ་མཆིན་གནས་མཁྲིས་པར་ལྷུང་།།མཁྲིས་པའི་རྩི་ཆགས་འདྲིལ་བ་སྣོད་མཁྲིས་སྐྲན།།དངས་མ་མ་ཞུ་ངན་ཁྲག་རྒྱས་པ་དེ།།མཆིན་དྲི་གློ་མཁལ་རྒྱུ་གྲོག་ཕོ་བའི་རྩར།།འགྲིམས་པ་ས་གཅིག་འདྲིལ་བ་རྩ་ཡི་སྐྲན།།མཚོན་ལམ་མཚོན་ཁྲག་འཁྱིམས་པའང་དེ་བཞིན་ནོ།།དངས་མ་མ་ཞུ་ལྒང་པའི་རྩ་མིག་འགྲིམས།།ཆུ་ཡི་དྲོད་ཀྱིས་བཙོས་བསྒྲིལ་རྡེ་འུར་འགྱུར།།བུད་མེད་བུ་བཙས་ནད་ལྷག་མངལ་དུ་འདྲིལ།།དེ་ཉིད་བུ་བཙས་མངལ་གྱི་ཁྲག་སྐྲན་ཡིན།།ཕོ་བ་ལོང་དུ་སྲིན་བུ་དྲུ་བུར་འདྲིལ།།སྲིན་སྐྲན་ཞེས་བྱ་ཕོ་བ་ལྒང་པའི་ནང་།།སྤུ་འཐུམས་འདྲིལ་བས་སྤུ་ཡི་སྐྲན་དུ་འགྱུར།།དངས་མ་མ་ཞུ་རྩ་མིག་བྱེར་བ་ཡིས།།དོན་སྣོད་ལོགས་ལ་ཆུ་སེར་ཕུར་མར་ཆགས།།ཆུ་སྐྲན་ཞེས་བྱ་རྣག་སྐྲན་རྣག་ཐུམས་ཡིན།།ཕོ་ལོང་མངལ་དུ་སྐྲན་གང་རླུང་གིས་བསྐྱོད།།འཕྱོ་ལྡིང་འཕེལ་འབྲི་བྱེད་པ་རླུང་གི་སྐྲན།།རྐྱང་པའི་རླུང་ལས་སྐྲན་དུ་འགྱུར་བ་མེད།།མདོར་བསྡུས་སྐྲན་ཀུན་ཚ་གྲང་གཉིས་སུ་བསྡུ།།ཁྲག་དང་མཁྲིས་པས་རྒྱུ་བྱས་ཚ་བའི་སྐྲན།།བད་རླུང་གྲང་བས་རྒྱུ་བྱས་གྲང་སྐྲན་ཡིན།།དེ་ཡི་རྟགས་ལ་སྤྱི་དང་བྱེ་བྲག་གཉིས།།སྐྲན་ཀུན་སྤྱི་རྟགས་རྩ་རྒྱུད་ཞན་ཅིང་ཞར།།ཆུ་ལ་སྐྲན་ཐིགས་ཉ་མིག་འབྱུང་བ་དང་།།གང་ལ་སྐྲན་ཡོད་སྟེང་དུ་དྲེག་པ་ཆགས།།ཁ་ཟས་མི་འཇུ་གྲངས་རྐྱེན་སྒྲེག་ཅིང་སྐྱུག།ཁྱད་པར་ཤ་རིད་མར་རྗེན་སིངས་གླེག་སྐྱུག།དྲི་མ་སྲི་སྐམ་འཁྲུ་ཡང་སྲིད་པ་ཡིན།།ཤ་སྐམ་ཤེད་ཆུང་འགྲངས་དང་གྲངས་རྗེས་ན།།དྲག་ཤུལ་ནད་ལྡང་འདི་རྟགས་ཕལ་ཆེར་འབྱུང་།།བྱེ་བྲག་སྙིགས་མ་མ་ཞུ་ཟས་ཀྱི་སྐྲན།།ཕོ་བ་འཚིང་སྒྲེག་ཟོས་ཐོག་གླང་ཐབས་ལྡང་།།གང་མ་ཞུ་བའི་ཟས་དེ་མཆོག་ཏུ་གནོད།།གདོང་པ་མིག་ལྕིབས་རྐང་བོལ་གཡོ་བ་ཡིན།།ལྷེན་སྐྲན་རྫི་བའི་སྲན་ཆེ་ཅི་ཟོས་སྐྱུག།རླན་གྲངས་ཟོས་རྗེས་ན་ཞིང་ལྟོགས་ན་བདེ།།སྒྲེག་པ་མི་ཐོན་ཤེད་ཆུང་འཕེལ་འབྲི་མེད།།དངས་མའི་རྡོ་སྐྲན་དེ་འདྲ་ཤིན་ཏུ་སྲ།།མཆིན་པའི་ཁྲག་སྐྲན་འཕེལ་རྐྱེན་གཡས་ནས་ཆགས།།མིག་སེར་ཆུ་དམར་རྩ་རྒྱུད་ཕྲ་ལ་མགྱོགས།།གྲང་དྲོས་རོ་རྒྱབ་མཆིན་དྲི་སྦྲག་ཅིང་ན།།ཤ་མདོག་སྔོ་སྐམས་མཆིན་ཤ་སིངས་གླེག་སྐྱུག།སྐྲན་རྒྱས་མཁྲིས་ཡུལ་ཕྲོགས་ཏེ་མིག་ཆུ་སེར།།མཆེར་པའི་ཁྲག་སྐྲན་དེ་འདྲ་གཡོན་དུ་འབྱུང་།།སྦོ་སྒྲེག་ཟས་སྐོམ་ལེན་ཡང་ལྦུ་བ་སྐྱུག།ཚ་བ་ཤས་ཆུང་གདོང་པ་སྦོད་པོར་གཡོ།།ཕོ་ལོང་སྨུག་པོའི་ཁྲག་སྐྲན་ཚ་ཞིང་གཟེར།།མནན་ན་འཕར་ཞིང་བསིལ་དྲོད་གཉིས་ཀ་གནོད།།འགྲངས་ལྟོགས་གྲང་དང་དྲོས་པ་གང་ཡང་ན།།སྣོད་ཀྱི་མཁྲིས་སྐྲན་ཤ་མདོག་སྔོ་ལ་སྐམ།།ཟས་ལེན་གྱུར་ཀྱང་ཤེད་བྲལ་མིག་ཆུ་སེར།།སྨིན་ནས་ལུས་ཀུན་ཟ་འཕྲུག་བྱེད་པ་ཡིན།།རྒྱུ་མའི་མཁྲིས་སྐྲན་ལུས་ལྕི་མིག་ཆུ་སེར།།རྩ་གྲིམས་དང་ག་མི་བདེ་ནད་ཟུག་ཆེ།།སྐོམ་དད་ཆེ་ལ་དྲི་ཆུ་སྲི་བར་མངོན།།ལོང་གི་རླུང་སྐྲན་སྦོ་འཁྲོག་ལྦུ་བ་འཁྲུ།།མི་བརྟན་འཕོ་འགྱུར་འཕེལ་འགྲིབ་བྱེད་པ་ཡིན།།མངལ་སྐྲན་ཚིགས་པ་རྒྱུ་ཞབས་ལྡང་དུབ་གཟེར།།འགྲངས་ཚེ་ན་ཞིང་སྐབས་སུ་ཁྲག་ཆེན་འཛག།ལྒང་པའི་རྡེ་སྐྲན་ཆུ་བགག་ཟུག་གཟེར་ཆེ།།གློ་བའི་རྩ་སྐྲན་གློ་མང་འགོགས་པ་དཀའ།།སྐད་འཛེར་ཤ་ལུས་སྔོ་སྐམ་ཟོས་རྗེས་སྐྱུག།མཁལ་མའི་རྩ་སྐྲན་ཐོག་མར་ན་ཟུག་ཆུང་།།སྨིན་ནས་ལྟར་མངོན་ཤ་སྐམ་དགྱེ་དགུ་དཀའ།།ཆུ་མདོག་དམར་ལ་ལུས་ལྕི་ཆུ་འཐུངས་སྐྱུག།མཆིན་དྲིའི་རྩ་སྐྲན་ཚིགས་པ་བརྒྱད་པ་ན།།དགྱེ་དགུ་མི་བདེ་སྒྲེག་ཅིང་སྐྱུག་སྙམ་བྱེད།།མཆིན་པ་མཆིན་དྲིའི་ཤ་ཟོས་སྐྱུག་པར་འགྱུར།།རྩ་སྐྲན་ཕལ་ཆེར་རིལ་ཙམ་རྩ་ཆུ་ཚ།།སྲིན་སྐྲན་འདྲིལ་དུས་ཟུག་ཆེ་ཞི་དུས་བདེ།།སྤུ་སྐྲན་གང་དུ་བྱུང་སར་གནས་རྟགས་སྟོན།།སྙིང་གི་ཆུ་སྐྲན་བྲང་ལ་སྲིན་ཐོར་འོང་།།ཤེས་པ་རྒོད་ཅིང་སྨྱོ་ཚུལ་སྟོན་པ་འམ།།ཁྲོ་ཚིག་སེམས་རྩུབ་ཆུ་ཚན་འཚེད་སྙམ་བྱེད།།ཆུ་སྐྲན་ཕལ་ཆེར་མིག་ལྕིབས་རྐང་བོལ་གཡོ།།ངོ་བོ་སྲ་མེར་ཟུག་ཆུང་རྫི་བ་བཟོད།།རྣག་སྐྲན་རེག་ན་བརྩེ་ལ་མནན་མི་བཟོད།།རྩ་ཆུ་ཕྱི་ཡུལ་ཅུང་ཟད་ཚ་བ་སྐྱེ།།དེ་ལྟར་སྐྲན་རྣམས་ཕལ་ཆེར་ལྟོ་སྟོང་ལ།།ལངས་བུབ་གན་རྐྱལ་ཟུར་ལ་གནས་ཏེ་མྱོང་།།བར་གནས་སྲ་འདྲིལ་ལག་འོག་བཟུང་བར་ནུས།།ཕྱི་ན་གནས་པ་དངོས་སུ་གསལ་བར་སྟོན།།གཏིང་ན་གནས་ན་རྟགས་ལ་ནད་ངོས་བཟུང་།།གློ་མཆིན་མཆེར་སྐྲན་གསང་སར་གཟེར་བ་ཡིན།།མདོར་བསྡུས་ཚ་སྐྲན་རྩ་ཆུ་ཕྱི་ཡུལ་ཚ།།གནས་དེར་འཕེལ་རྐྱེན་ཚ་ཞིང་མནན་ན་འཕར།།ཁ་ཟས་དྲོད་བཅུད་མི་འཕྲོད་བསིལ་བ་འཕྲོད།།དེ་ལས་གོ་ལྡོག་གྲང་བའི་སྐྲན་དུ་བརྟག།ཟུག་ཆེ་སྐྱུག་ཅིང་ཟུངས་གསུམ་ཤོར་ན་སྤང་།།སྟོབས་ལྡན་ཟུག་མེད་ཟས་ཚུད་འཚོ་བས་བཅོས།།བཅོས་པའི་ཐབས་ལ་སྤྱི་དང་བྱེ་བྲག་གཉིས།།སྤྱི་ལ་བཅོས་ཐབས་སྨན་དཔྱད་ཟས་སྤྱོད་བཞི།།ཚ་སྐྲན་གྲང་སྐྲན་ཕྱི་ནང་བར་གསུམ་སྦྱར།།དང་པོ་ནང་ན་གནས་པའི་ཚ་སྐྲན་ལ།།ཏིག་ཏ་གསེར་གྱི་མེ་ཏོག་དུག་མོ་ཉུང་།།བསིལ་གསུམ་བྲག་ཞུན་རུ་རྟ་པི་པི་ལིང་།།ཚ་ལ་འགྲོན་ཐལ་ཨ་རུ་ར་དང་ནི།།ཅོང་ཞི་དྲག་པོར་བཏུལ་བའི་ཐལ་བ་དང་།།ལྡོང་རོས་ཧོང་ལེན་ད་ལིས་ཐལ་བ་རྣམས།།ཀ་ར་སྦྱར་བཏང་གང་ཉེའི་རྩ་ལ་གཏར།།རྩ་ལྟོ་གང་རིགས་སྦྱངས་ལ་ཆུ་ལུམས་བྱ།།བར་གནས་ཚ་སྐྲན་བཟང་དྲུག་ཨ་རུ་ར།།ཙན་དན་དཀར་དམར་ཨུཏྦལ་བོང་ང་དཀར།།ཏིག་ཏ་གསེར་གྱི་མེ་ཏོག་དུག་མོ་ཉུང་།།རུ་རྟ་ཚ་ལ་རྒྱམ་ཚ་པི་པི་ལིང་།།སྤོས་དཀར་སེང་ལྡེང་མུ་ཟི་བསེ་རུ་དང་།།རྟ་རྨིག་བཙའ་མ་གཅན་གཟན་རུས་པ་དང་།།གཡག་རྒོད་རྭ་དང་རུས་པ་སེར་ཙམ་བསྲེག།ཅོང་ཞི་རྒོད་བཏུལ་ཀ་ར་སྦྱར་ལ་བཏང་།།གཏར་སྦྱོངས་ཆུ་ལུམས་གོང་བཞིན་ཤེས་པར་བྱ།།ཕྱི་ཡི་ཚ་སྐྲན་མཁན་པ་སྤྱང་ཚེར་རྩ།།ལྕེ་ཚ་འོལ་མོ་གོ་སྙོད་བྱི་བའི་བྲུན།།སྦངས་ལུམས་བྱས་པས་ཕལ་ཆེར་རྣག་ཏུ་འགྱུར།།མ་ཁུགས་གོང་ལྟར་སྨན་དཔྱད་རྩོལ་བས་སྦྱང་།།ཚ་ཐུར་རྒྱབ་ལ་འབྲས་ལྟར་རུལ་གཅོད་སྦྱར།།ཡང་ན་བྱི་ཤང་དཀར་མོ་གོ་བྱེ་མཚལ།།ཟེ་ཚ་གླ་རྩི་སྦྲང་རྒོད་རེང་བུ་གཞུག།ཚ་བ་མི་ཚོར་ཆུ་བུར་བྱུང་ན་ཐེབས།།ཀླད་པ་བྱུགས་ལ་ཤོག་བུས་ཁ་བཀབ་བཞག།ཕོ་བར་ཟན་དྲོན་དུགས་ཀྱིས་བག་རེ་བདུག།དེ་རྣམས་ཟས་སྤྱོད་རི་དྭགས་ལུག་ཤ་གསར།།བ་མཛོའི་ཞོ་དར་མར་གསར་ལ་སོགས་པ།།བསིལ་ཡང་བསྟེན་ཞིང་རུལ་སྐྱུར་འཇུ་དཀའ་སྔོ།།གྲང་དང་དྲག་ཤུལ་མེ་ཉིས་གདུངས་པ་སྤང་།།ཟབས་སུ་ཞུགས་པའི་གྲང་སྐྲན་བཅོས་པ་ནི།།ཐང་ཤིང་དུར་བྱིད་དནྡ་ཡ་བཀྵ།།ཚ་བ་ལྔ་དང་ཚྭ་སྣ་རྣམ་པ་ལྔ།།ས་རྫི་ཀ་དང་པ་ཏྲ་འབྲས་བུ་གསུམ།།རུ་རྟ་དང་ནི་ཟི་ར་དཀར་ནག་གཉིས།།ཧོང་ལེན་ཕྱེ་མ་ཏིལ་མར་ཞག་དང་ཞོ།།མར་གྱིས་སྦྲུས་ལ་རྫ་མ་ཁ་སྦྱར་བསྲེག།དེ་ཉིད་རྒྱལ་པོ་རྒོད་མ་ཁ་དང་སྦྱར།།སེ་འབྲུ་བརྒྱད་དང་ནང་ནུབ་ལྟག་པ་སྤྲད།།དེ་ཡིས་དྲོད་སྐྱེད་དང་ག་འབྱེད་པར་བྱེད།།དེ་རྗེས་རྒྱམ་ཚ་ཚ་ལ་ལ་ལ་ཕུད།།ཚ་བ་ལྔ་དང་ཨ་རུའི་ཐལ་སྨན་སྦྱར།།བྱ་རྒོད་གོ་བོ་སྤྱང་བྲུན་ཕོ་བ་དང་།།ཟི་ར་ནག་པོ་ཁ་རུ་ཙབས་རུ་ཚ།།ཚ་བ་གསུམ་དང་སྦྱར་ལ་ལྟག་པ་སྤྲད།།ཡང་ན་ཟ་བྱེད་ཆེ་ཆུང་ཐལ་སྨན་སྦྱར།།སེ་འབྲུ་བཞི་དང་ནང་ནུབ་ལྟག་པ་སྤྲད།།དེ་ཡིས་དྲོད་སྐྱེད་དང་ག་འབྱེད་པ་དང་།།གྲང་སྐྲན་མ་ལུས་ཐལ་བར་རློག་པར་བྱེད།།ཞིག་ནས་སྙིར་མངོན་ཟུག་ཆེ་རྩ་ཆུ་ཚ།།གཅོད་བྱེད་བཤལ་གྱིས་སྦྱངས་རྗེས་མེ་ཡིས་བསྲེག།བར་གནས་གྲང་སྐྲན་སྒྲོན་ཤིང་འབྲས་བུ་གསུམ།།ཚྭ་སྣ་ཚོགས་ཚད་སེ་འབྲུ་པི་པི་ལིང་།།བཟང་པོ་གསུམ་དང་ཚ་ལ་སྤོས་དཀར་དང་།།དུར་བྱིད་སྔོ་ཡི་ཚ་གསུམ་རྒོད་གཡག་རྭ།།ཕྱེ་མ་ཆང་སྦྲུས་སླ་ངར་ནུས་ལྡན་བསྲེག།ཐལ་བ་བུ་རམ་སྦྱར་བ་ཆུ་བསྐོལ་དབུལ།།ཞིག་ནས་སྦྱོངས་བཏང་མ་ཞིག་ཐུར་མ་བརྡེག།ཐུར་རྗེས་སྐྲན་རོ་བཤལ་གྱིས་སྦྱང་བར་བྱ།།བྲང་དང་རྩིབ་ལོགས་སྐྲན་ཐག་གང་གཟེར་དང་།།སྦྲུལ་མིག་གང་ལ་བབ་པའི་ཚིགས་གསང་བསྲེག།ཕྱི་ཡི་གྲང་སྐྲན་སྣུམ་འཆོས་དུགས་བྱས་ལ།།སྙིར་གྱུར་བུམ་པ་ཚད་ལྡན་མེ་བཙའ་བྱ།།ཐེངས་འགའ་བསྟེན་པས་འཇུ་ཞིང་ཕྱི་རུ་འདྲེན།།འབུར་ན་འཇག་གིས་མཐའ་ནས་བསྡམས་ལ་བཙིར།།གཙགས་བུས་དྲས་ལ་སྐྲན་དབྱུང་རྨ་ལྟར་གསོ།དནྡ་ཡུངས་ཀར་ཟར་མ་ཏིལ་སྦྱར་བྱུག།མ་འདྲོངས་ཚ་ཐུར་རྒྱབ་ལ་འབྲས་ལྟར་བཅོས།།དེ་རྣམས་ཟས་སྤྱོད་ལུག་དང་གཡག་རྒོད་དང་།།གཅན་གཟན་གོང་སྲེག་ཁྱིམ་བྱ་བྱེ་འུའི་ཤ།འབྲས་ཆན་སྤོད་བཅས་ཟན་དྲོན་ཞུན་མར་བསྟེན།།ཆང་གི་དངས་མ་སྒ་ཆུ་བསྐོལ་བ་བཏུང་།།བཅུད་མེད་འཇུ་དཀའ་བསིལ་ཕྱོགས་ཐམས་ཅད་སྤང་།།བཅག་དང་རྩོལ་བ་སྤུ་དུགས་རྡོ་ཡིས་མཉེ།།བྱེ་བྲག་བཅོས་ཐབས་སྙིང་གི་ཆུ་སྐྲན་ལ།།བསེ་རུ་དོམ་མཁྲིས་ཛཱ་ཏི་ཟངས་ཐལ་དང་།།ཤ་རུ་དུར་ཐོད་འགྲོན་ཐལ་སྦྲང་སྦྱར་བཏང་།།དེས་མ་སྐེམས་ན་དེ་སྟེང་དངུལ་ཆུ་དང་།།སྟར་བུ་དབྱི་མོང་ལོ་མཁར་བསྣན་པ་ཡི།།རིལ་བུ་བྱས་ལ་སྙིང་ཆུ་བསྐམ་པར་བྱ།།དེས་ཀྱང་མ་སྐེམས་སྙིང་ཆུ་ཐུར་མས་གཙག།གློ་མིག་རྩ་སྐྲན་ཐོག་མར་ཆུ་ལུམས་བྱ།།དེ་ནས་སྟར་བུ་སྐྱུ་རུ་པི་པི་ལིང་།།རུ་རྟ་ཤིང་མངར་བུལ་ཏོག་སྦྲང་སྦྱར་བཏང་།།སྟར་བུ་བུལ་ཏོག་སྐྱུ་རུ་ར་དང་སྦྲང་།།རིལ་བུ་མུར་བས་གློ་སྐྲན་འཇོམས་པ་ཡིན།།མཆིན་པའི་ཁྲག་སྐྲན་རྩ་སྐྲན་སྦྱོར་བས་གདུལ།།ཡང་ན་གུར་གུམ་ཅུ་གང་ཨུཏྦལ་ཏིག་ཏ་བྲག་ཞུན་རུ་རྟ་དོམ་མཁྲིས་བ་ཤ་ཀ་ཀྱི་ལྕེ་མཚལ་དཀར་གྱི་སྦྱོར་བ་དང་སེ་འབྲུ་ལྟག་པ་སྤྲད།།ཡང་ན་སེ་རྒོད་འབྲས་བུ་བྲག་ཞུན་དང་།།ཙན་དན་གུར་གུམ་ཆང་སྦྱར་ཞག་གསུམ་མནན།།ལངས་ནས་བུ་རམ་སྦྱར་བའི་ལྡེ་གུ་བཏང་།།མཆིན་ཁྲག་རྒྱས་དང་མཆིན་སྐྲན་འཇུ་ཞིང་སྐེམ།།རུ་ཐུང་སྣོད་ཀ་མང་གཏར་ཉུང་དུ་དབྱུང་།།ཚ་བ་སྐྱེ་སྲིད་བྲག་ཞུན་གུར་གུམ་ཅུ་གང་ཨ་རུ་ཏིག་ཏ་དོམ་མཁྲིས་པི་ལིང་བདུན་པ་དང་།།ལྟག་པ་སྤྲད་དེ་ཕྱི་རྗེས་བཤལ་གྱིས་སྦྱོང་།།མཆེར་སྐྲན་དེ་འདྲའི་རྗེས་ལ་མེ་ཡིས་བསྲེག།མཁལ་ཚིལ་རྩ་སྐྲན་དང་པོ་ཆུ་ལུམས་བྱ།།ཟུག་ཆུང་སྙི་དང་བདེར་སོང་བྱིན་ལོང་གཏར།།སྐྱེད་མེད་བྱ་བྲ་ཧ་བོའི་ལུམས་བྱས་ཏེ།།རྣག་ཏུ་བཀུག་ལ་མེ་ཡིས་ཕྱི་རྗེས་བཅད།།མ་ཁུགས་ཚད་པ་སྦྱངས་ལ་ཐུར་མས་བཅོས།།མ་ཞུའི་ཟས་སྐྲན་ལྷེན་སྐྲན་རྡོ་སྐྲན་ལ།།གསར་པའི་དུས་ན་རྡོ་ཡིས་མཉེ་བར་བྱ།རྒྱམ་ཚ་ལ་ལ་ཕུད་དང་ཨ་ཟ་མོ།།པི་པི་ལིང་དང་དོང་གྲ་ཆ་རེ་བསྐྱེད།།ཨ་རུ་ཀུན་མཉམ་ཕྱེ་མ་མེ་དང་འདྲ།མ་ཞུ་བད་རླུང་གྲང་སྐྲན་འཇོམས་པར་བྱེད།།བི་ཎྜྷ་ཨ་རུ་བཅུ་འགྱུར་ཕོ་འགྲོན་བདུན།།ཅུ་གང་གུར་གུམ་ཚ་བ་རྣམ་པ་ལྔ།།ཚྭ་སྣ་ལྔ་དང་རྒྱ་ཚ་པྲི་ཡངྐུ།།ཐལ་སྨན་ཞོ་གསུམ་དྲི་ཆུས་འདམ་བཏགས་བྱ།།རིལ་བུ་བྱས་བསྟེན་རྒྱམ་ཚ་སུམ་ཐང་བཏང་།།རྡོ་ཡང་ཐལ་བར་འགྱུར་སྲིད་སྐྲན་ཅི་སྨོས།།ཚ་བསྲེགས་ཟེ་ཚ་གོ་ཐལ་སྦྱོར་བ་ཡང་།།མན་ངག་ལྡན་ན་སྐྲན་བཤིག་སྨན་མཆོག་ཡིན།།ཞིག་པའི་སྐྲན་རོ་གཅོད་བྱེད་བཤལ་བྱས་ལ།།མ་ཞིག་ཐུར་མའི་རྗེས་ལ་སླར་ཡང་སྦྱང་།།སྣོད་ཀྱི་མཁྲིས་སྐྲན་ཚེ་སྔོན་ལས་ནད་ཡིན།།འོན་ཀྱང་གསར་དུས་བྱམས་པས་འབད་དེ་གསོ།།མི་དང་ཕག་བྲུན་ནུས་ལྡན་བསྲེགས་ཐལ་བ།།ཚ་ལ་དོམ་མཁྲིས་ཀ་ར་པི་པི་ལིང་།།སེ་འབྲུ་ལྔ་དང་ནང་ནུབ་ལྟག་པ་སྤྲད།།ཆུ་སྐོལ་འཕུལ་བས་སྐྲན་དེ་འཇུ་ཞིང་སྐེམ།།གཏར་དྲངས་རྗེས་ལ་ཆུ་ལུམས་སྦྱོངས་ཀྱིས་བཅོས།།རྒྱུ་མའི་མཁྲིས་སྐྲན་ཚ་ལ་དོམ་མཁྲིས་དང་།།ཧོང་ལེན་ཀར་སྦྱར་ཞུ་མཁན་དུགས་ཀྱིས་བདུག།དེ་རྗེས་མན་ངག་བཤལ་དུར་བྱིད་ཚ་ལ་དོམ་མཁྲིས་ཧོང་ལེན་གྱིས་ཁོང་ནས་དབྱུང་།།ཡང་ན་ཏིག་ཏ་བརྒྱད་ཀྱིས་བཏུལ་རྗེས་སྦྱང་།།ཕོ་བ་ལོང་དུ་སྨུག་པོའི་ཁྲག་སྐྲན་ཆགས།།སྟར་བུ་མ་ནུ་འུ་སུ་རྒྱམ་ཚ་བཞི།།བུར་ཀར་སྦྱར་བ་ཆུ་བསྐོལ་འཕུལ་ལ་བཏང་།།ཆུ་བ་ཧ་བོ་ཚ་བཏབ་དུགས་ཀྱིས་བདུག།དོམ་མཁྲིས་ཧོང་ལེན་དུར་བྱིད་ཚ་ལས་སྦྱང་།།ཡང་ན་ཚྭ་བསྲེགས་སེ་འབྲུ་ལྔ་པ་གཉིས།།ལྟག་སྤྲད་ཞིག་ནས་དྲག་པོའི་བཤལ་གྱིས་སྦྱང་།།ཟུངས་ངན་འཇམ་རྩི་ནི་རུ་ཧ་སྤེལ་དྲང་།།རླུང་གི་ལྷིང་སྐྲན་སྒོག་སྐྱའི་སྨན་མར་དང་།།བུ་རམ་སྦྱར་བ་བཟའ་ཞིང་འཇམ་རྩི་བཏང་།།དེ་འོག་ཤིང་ཀུན་སེ་འབྲུ་ཚ་བ་ལྔ།།མ་ནུ་རྒྱམ་ཚ་ཙབས་རུ་ཁ་རུ་ཚ།།ཟི་ར་གོ་སྙོད་འུ་སུ་ལ་ལ་ཕུད།།སུག་སྨེལ་སྟར་བུ་ཤུ་དག་ཟུར་པ་དཀར།།བུལ་ཏོག་བྱེ་རུག་ཞོ་དང་མར་ལ་བཙོ།།དྲོན་མོར་བསྟེན་རྗེས་མེ་ཡིས་འཇོམས་པ་ཡིན།།སྒོག་སྐྱ་སྲང་བཞི་ཆུ་བོ་བརྒྱད་འགྱུར་བསྐོལ།།ཆུ་བསྡུས་འོ་མ་ལས་འཐུངས་རླུང་སྐྲན་འཇོམས།།རླུང་རིམས་བི་ཤ་ཙེ་སོགས་རླུང་ཀུན་སེལ།།ཤིང་ཀུན་ཤུ་དག་རུ་རྟ་ཁ་རུ་ཚ།།དོང་གྲ་ཨ་རུ་མ་ནུ་ལ་ལ་ཕུད།།དནྡ་དུར་བྱིད་ཕྱེ་མས་རླུང་སྐྲན་སྦྱོང་།།སྲིན་སྐྲན་རྒྱ་ཚ་དོང་གྲ་བྱི་ཏང་ག།ཕུར་ཐལ་བུ་རམ་རིལ་བུས་ནང་ནས་བཤིག།རྟ་སྦངས་ཕུར་མོ་སྒོག་སྐྱ་སྤུ་དུགས་བདུག།ཞིག་དཀའ་སྒོག་སྐྱའི་སྨན་མར་སྲིན་སྨན་ལྡན།།བཟའ་ཞིང་འཇམ་རྩི་བཏང་བྱ་ཞིག་ན་འཚོ།།མངལ་སྐྲན་བྱ་བྲ་བྱི་བྲུན་པ་ཡག་རྩ།།ནད་མ་སྦང་སྦྱར་བསྲོས་ལ་མང་དུ་བདུག།ཟ་བྱེད་ཐུན་གསུམ་རིལ་བུས་སྐྲན་བཤིག་ལ།།ཕྱི་ནང་ཁྲུས་གཤེར་སྦྱོར་བས་ཁྲག་རོ་གདོན།།ཁྲག་རྣག་ཤེ་རུལ་ཤ་སྐྱོ་ཐོན་ན་འཚོ།།ལྕ་བ་ཏིལ་བསྐོལ་ཁུ་བ་ཚ་བ་གསུམ།།བུ་རམ་མར་བཏབ་མངལ་སྐྲན་གསར་པ་འཇིག།ཐང་ཤིང་རྩ་བ་པི་པི་ལིང་གི་རྩ།།ཀ་རཉྫ་དང་པི་པི་ལིང་གི་ཕྱེ།།ཏིལ་བསྐོལ་ལྡེ་གུས་མངལ་སྐྲན་འཇོམས་པར་བྱེད།།ཞིག་ནས་ཁྲག་འཛག་མི་བཅད་ལུས་ཟུངས་བསྲུང་།།རྗེས་ལ་རྩ་བ་ལྔ་ཡི་སྨན་མར་སྦྱར།།ཟས་སྐོམ་སྤྱོད་ལམ་ཤིན་ཏུ་དྲོ་བས་བཅོས།།ལྒང་པའི་སྐྲན་ལ་ཟེ་ཚ་ཞོ་བཞི་དང་།།རྒྱ་ཚ་ཞོ་གཉིས་སྡིག་སྲིན་ཚ་བ་གསུམ།།ལྕམ་པ་བུ་རམ་སྦྱར་ལ་ཆང་གིས་དབུལ།།རྡེ་འུ་ཞིག་ནས་ཆུ་ལམ་འབྱུང་བར་ངེས།།མདོར་བསྡུས་རླུང་སྐྲན་སྣུམ་འཆོས་བཏང་བར་བྱ།།མཁྲིས་སྐྲན་སྦྱང་ཞིང་ཁྲག་སྐྲན་གཏར་གྱིས་དྲང་།།རྩ་སྐྲན་རྣག་ཏུ་འགུགས་ཤིང་ཆུ་ལུམས་ཤིས།།རྡོ་སྐྲན་ཐུར་མ་ལྷེན་སྐྲན་སྨན་གྱིས་བཤིག།ཆུ་སྐྲན་རྣག་སྐྲན་གསང་དུ་དབྱུང་བར་བྱ།།ནང་སྐྲན་སྨན་ལ་བར་སྐྲན་ཐུར་མས་བཤིག།ཕྱི་སྐྲན་བུམ་པར་དྲངས་ལ་དམར་འབྱིན་བྱ།།དེ་ལྟར་ཤེས་ན་འཚོ་བྱེད་མཁས་པ་ཡིན།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་གཅོང་ཆེན་སྐྲན་ནད་བཅོས་པའི་ལེའུ་སྟེ་བདུན་པའོ།།།།